Зэныбжьэгъугъэм и махуэшхуэ
Къэбэрдей-Балъкъэрым щыпащащ «Зэныбжьэгъухэр» республикэ проектым и зи чэзу Iыхьэм. Мы Iуэхум хэтыну щIалэ 16-м ящIыгъуащ я Iыхьлыхэри.
Зэхыхьэр къызэригъэпэщащ КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм.
«Зэныбжьэгъухэр» хабзэр Кавказ Ищхъэрэм щыпсэу лъэпкъхэм ижь-ижьыж лъандэрэ къадокIуэкI. Лъэпкъ зэмылIэужьыгъуэхэм ящыщ цIыхухъухэр ныбжьэгъу зэрыгъэхъуу, зэкIэлъыкIуэу щытащ. Кавказ Ищхъэрэм щыпсэу лъэпкъхэм я зэпыщIэныгъэм мы Iуэхум зрегъэужь.
Къэбэрдей-Балъкъэрым щыпсэухэм я дежкIэ мы Iуэхур зэныбжьэгъугъэм и махуэшхуэщ. Кавказ Ищхъэрэ федеральнэ щIыналъэм и хэгъуэгухэм къинэмыщIауэ, мы гъэм Iуэхум къыхыхьащ Тамбов областым щыщ унагъуэ.
КъБР-м цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министрым и къалэнхэр зыгъэзащIэ Къумахуэ Мухьэдин зэхыхьэм хэтхэм фIэхъус гуапэ яриха нэужь, жиIащ илъэс етхуанэ хъуауэ екIуэкI мы Iуэхум мыхьэнэшхуэ зэриIэр, цIыхубэм ар щхьэпэу къызэралъытэр.
Къумахуэм щIалэхэм къалэн быдэ ящищIащ я адэшхуэхэм я лъагъуэм ирикIуэу къуэш, ныбжьэгъу зэрыгъэхъуну, иужькIи зэфIэмыкIуэду унагъуэкIэ зэкIэлъыкIуэну. Абы зэрыжиIамкIэ, зэгурыIуэу, зым и хабзэм адрейм пщIэ хуищIу, зэкIэлъыкIуэу илъэсищэ бжыгъэ хъуауэ къэгъуэгурыкIуэ лъэпкъхэм я зэныбжьэгъугъэр ирагъэфIэкIуэну, нэхъри зэкъуагъэувэну я мурадщ.
ХьэщIапIэ кIуэну щIалэхэмрэ ахэр езыгъэблагъэхэмрэ чэзууэ утыкум кърашэурэ зэрагъэцIыхуащ. Абыхэм дэзыхьэх Iуэхугъуэхэм, щапхъэу къалъытэ цIыху цIэрыIуэхэм, къыхахыну IэщIагъэм, нэгъуэщIхэм теухуа упщIэ зыбжанэ щратым, гурыIуэгъуэ хъуащ щIалэхэр щIэныгъэ зрагъэгъуэтыным зэрыхущIэкъур, тхакIуэ цIэрыIуэхэм я Iэдакъэ къыщIэкIа художественнэ тхыгъэхэм зэрыдихьэхыр, Iущагъ зыхэлъ псалъэжьхэр зэрафIэфIыр, Олим Джэгухэм я чемпион хъуахэм, спортым къыхэжаныкIа щIалэхэм зэрадэплъейр.
ЩIалэхэр зытетыну ягъэува хабзэхэр зытетха тхылъымпIэмрэ («Нэхъыжьхэм пщIэ яхуэщI, нэхъыщIэхэм щапхъэ егъэлъагъу», «Мамырыгъэмрэ ныбжьэгъугъэмрэ лъытэ», «Уи хьэщIэр уи къуэшщ», «НэгъуэщI лъэпкъхэм я щэнхабзэхэм, хабзэхэм, диным пщIэ хуэщI», нэгъуэщIхэри) проектым и дамыгъэр зытет футболкэхэмрэ дэтхэнэми тыгъэ хуащIащ.
Мы щIалэхэм я хьэщIэгъуэр махуитху дэкIмэ яухынущ. ИтIанэ ныбжьыщIэхэр тепсэлъыхьыжынущ я махуэхэр зэрагъэкIуам, гъунэгъу лъэпкъхэм я хабзэхэм, я псэукIэм, я гъащIэм щыщу къащIам, нэгъуэщIхэми.
ЗэIущIэм хэта нэхъыжьхэр Кавказым ижь-ижьыж лъандэрэ щызекIуэ хабзэ дахэхэм тепсэлъыхьа нэужь, къэралым и къэкIуэнур зэлъыта ныбжьыщIэхэм чэнджэщ иратащ лъэпкъ зэмылIэужьыгъуэхэм щыщхэм яку пщIэ, нэмыс, зэрылъытэ дэлъу зэрыгъэныбжьэгъуну. Къэпсэлъахэм зэIущIэр къызэзыгъэпэща министерствэм фIыщIэ хуащIащ.
Зэхыхьэм хэтащ КъБР-м и Парламентым и депутатхэр, жылагъуэ зэгухьэныгъэхэм щыщхэр, Дагъыстэн Республикэм и лIыкIуэу Къэбэрдей-Балъкъэрым щыIэ Шамсиев Нариман, балъкъэр лъэпкъым и «Алан» жылагъуэ зэгухьэныгъэм и гъэзэщIакIуэ комитетым и унафэщI Жабоев ЖэбрэIил, ирагъэблэгъахэр.
КърихьэлIахэм я нэгу зрагъэужьащ УФ-м щапхъэу къыщалъыта «Нал цIыкIу» цIыхубэ ансамблымрэ республикэм и уэрэджыIакIуэ ныбжьыщIэхэмрэ.
ТЕКIУЖЬ Заретэ.
Сурэтхэр Толгуров Чэмал трихащ.
